ALDE și UDMR condiționează votarea bugetului de modificarea OUG 114, ordonanța ”lăcomiei” – SURSE

ALDE, partenerul de coaliție al PSD, dar și UDMR – care sprijină coaliția de guvernare în Parlament, au condiționat votarea bugetului de stat pe 2019 de modificarea OUG 114/2018, au declarat pentru G4Media.ro surse din coaliția de guvernare. ALDE vrea eliminarea sau măcar amânarea taxării companiilor din domeniul energiei, în timp ce UDMR cere amânarea cu un an.

Reamintim că OUG 114 are efecte majore și în domeniul energiei, instituind o taxă de 2% pe cifra de afaceri a companiilor energetice. Or, ALDE este strâns legat de afacerile din energie, atât prin faptul că dă constant ministrul de resort, dar și prin afacerile din domeniu ale multora din liderii partidului.

În ceea ce privește UDMR, liderul Kelemen Hunor a exprimat și în public nemulțumiri față de impactul OUG 114, cunoscută și ca ordonanța lăcomiei.

PSD, care a și inițiat OUG 114 prin Darius Vîlcov și Eugen Teodorovici, ar fi dispus să facă unele concesii, potrivit surselor G4Media.ro, atât în privința efectelor ordonanței asupra companiilor din energie și telecomunicații (toate taxate pe cifra de afaceri), dar și în privința impactului pe activele bancare.

Primul semnal a fost dat de Darius Vîlcov, care a cerut luni BNR într-un interviu pentru Bloomberg să schimbe formula utilizată la calculul ROBOR. Declarațiile lui au fost ironizate de analiști, care au punctat faptul că ROBOR este un indice calculat exclusiv pe baza comportamentului pieței, fără o componentă administrativă.

BNR a continuat să respingă orice sugestie de modificare a ROBOR, iar guvernul ia acum în calcul eventuale modificări ale OUG 114 și în legătură cu taxa pe active, potrivit surselor G4Media.ro.

Foto: InquamPhotos / George Călin